寄梁鼎殿丞十二韻
作者：趙湘
朝代：宋

paragraphs: 憶昔初投刺，秋風八詠邊。
偶參知好日，一見自多年。
吏散公堂雨，簾垂館樹煙。
共吟曾試茗，同坐或聞蟬。
渡水尋支遁，登山學地仙。
獻酬多奧妙，談笑屢遷延。
夜月侵詩卷，寒燈落酒船。
醉容韋带去，卧許石床連。
池館今何遠，汀洲思倍牽。
庾樓知有約，顔巷奈多緣。
病眼隨蓬斷，愁心逐旆懸。
高臺聊一望，芳草夕陽天。